L-Uffiċċju tal-Ombudsman sab li l-Ministeru tal-Edukazzjoni kien qed jiddiskrimina kontra l-Unjin għall-Edukaturi Professjonali (UPE) billi kien qed itellifha milli tkompli bil-ħidma tagħha bħala trejd unjin. Il-UPE kienet ressqet ilment dwar il-Ministeru f'Ġunju li għadda, wara li t-talba tagħha biex uffiċjali tal-UPE jkollhom aċċess għall-iskejjel ġiet "injorata" minn tliet Ministri tal-Edukazzjoni konsekuttivi minn meta nħolqot l-unjin. Fl-ilment imressaq lill-Ombudsman, l-unjin qalet li kien hemm ċaħda sistematika mill-faċilitajiet, fosthom li l-uffiċjali tal-UPE ma tħallewx iżuru l-iskejjel fejn jaħdmu l-membri, ma tħallewx ikollhom laqgħat f'dawn l-iskejjel waqt il-ħin tal-brejk, ma tħallewx jikkomunikaw mal-membri fl-iskejjel stess, jew jgħaddulhom xi materjal ġol-iskejjel. Fl-aħħar nett, l-unjin ilmentat li hi ma ngħatatx l-istess faċilitajiet disponibbli lil unjins oħra. Dan ix-xahar Il-UPE b'tilwima industrijali mal-Ministeru tal-Edukazzjoni Wara l-istħarriġ tiegħu, l-Ombudsman ikkonferma li kien hemm trattament diskriminatorju u kkonkluda li dan kien qed itellef lill-membri tal-unjin mid-dritt tagħhom li jassoċjaw irwieħhom ma' trejd unjin. Dan it-trattament ġie deskritt bħala wieħed kapriċċuż u mhux xieraq. B'rispons għal din il-konklużjoni, il-UPE insistiet li se teżerċita d-dritt legali tagħha li tiltaqa' mal-membri tagħha fl-iskejjel fejn jaħdmu. L-istqarrija kienet iffirmata mill-Kummissarju għall-Edukazzjoni fi ħdan l-Uffiċċju tal-Ombudsman, l-eks Prim Imħallef Vincent de Gaetano li kien anke mħallef fil-Qorti Ewropea tad-Drittijiet tal-Bniedem. Ara wkoll Il-Ministeru tal-Edukazzjoni b'ittra ġudizzjarja kontra d-direttivi tal-UPE .td_uid_3_60a5f8ddb7516_rand.td-a-rec-img{text-align:left}.td_uid_3_60a5f8ddb7516_rand.td-a-rec-img img{margin:0 auto 0 0}